God i mekim Krais i stap het tru bilong olgeta samting.
Nau mi laik tokim yupela long 3-pela samting. Na fes toktok i olsem…..
1. Jisas Krais Em i het bilong olgeta samting nau na long bihain tu.
Lukim na ritim sapta 1 na lain 21-22.
Dispela toktok i minim olsem, Jisas Krais Em i bos bilong olgeta samting – Em i bos bilong olgeta samting nau, na Em bai i stap bos bilong olgeta samting long bihain tu.
God i givim olgeta pawa na strong long Jisas. Olsem na, wanpela man long dispela graun, o wanpela samting long antap, o wanpela samting daunbilo, wanpela samting i no inap winim Jisas Krais.
God i givim olgeta pawa na strong long Jisas na Jisas i stap bos bilong olgeta samting. Em i het na bos bilong olgeta hetman na bosman bilong dispela graun. Em i het na bos bilong olgeta gavman, na long olgeta king, na long olgeta man i gat namba long dispela graun, na long olgeta man i gat nem long dispela graun. Olgeta i stap aninit long lek bilong Jisas Krais nau, na olgeta bai i stap aninit long Jisas Krais long bihain tu.
Tasol, yumi save olsem, planti manmeri i no save stap aninit long Jisas nau. Planti i save sakim tok bilong Em na ol i no kea liklik long Jisas Krais. Na planti misin manmeri tu ol i no stap aninit long Jisas. Ol i tok olsem, “Mipela bihainim Jisas.” Tasol, ol i giaman. Ol i save sakim tok bilong Jisas na ol i strong tasol long bihainim laik bilong misin tasol na bihainim laik bilong ol yet tasol.
Na dispela i olsem wanem? Pol i tok long ol manmeri Efesus olsem, “God i putim olgeta samting aninit long lek bilong Krais na Krais i stap het tru bilong olgeta samting.” Tasol, yumi lukim planti manmeri i no stap aninit long lek bilong Krais na i luk olsem, planti manmeri ol i no stap aninit long Krais na Krais i no stap het tru bilong ol. Na long sios bilong yumi tu i luk olsem, planti manmeri ol i no stap aninit long Krais na Krais i no bos bilong ol.
Em olsem na dispela i minim olsem Jisas i no bos na Jisas i no het bilong olgeta samting nau, a? Nogat. Harim. Jisas Krais Em i het na bos bilong olgeta manmeri, maski ol manmeri i tingting long aninit long Em o nogat.
Harim wanpela toktok i stap long Filipai 2:6-11……..
6 Krais Em i wankain tru olsem God,
tasol Em i no tingim dispela em i samting Em i ken i yusim
bilong apim nem bilong Em yet. Nogat.
7 Em i daunim Em yet,
na Em i mekim Em yet i kamap wankain tru olsem wanpela wokboi nating.
Em olsem na Em i kamap wankain tru olsem ol man.
8 Em i kamap wankain tru olsem wanpela man,
na Em i daunim Em yet
na Em i bihainim tru laik bilong God na Em i dai.
Yes, Em i bihainim tru, maski Em i dai long diwai kros.
9 Na long dispela as God i litimapim Em na putim Em i go antap tru long olgeta samting,
na Em i givim Em nem i winim olgeta nem.
10 God i mekim olsem, bai olgeta manmeri, taim ol i harim nem bilong Jisas, ol bai brukim skru long Em,
olgeta i stap long heven na long dispela graun na olgeta i stap daunbilo tu,
11 na olgeta bai tokaut klia olsem, Jisas Krais Em i BIKPELA.
Na God, Papa, bai kisim biknem stret.
Harim. Sapos yu no laik brukim skru long Jisas nau, orait bihain bai yu brukim. Mi minim olsem, sapos nau yu no laik klia olsem Jisas Krais Em i BIKPELA bilong olgeta samting na yu no laik tanim bel nau na bilipim na trastim na i stap aninit long Em na bihainim Em nau, orait bihain bai Jisas Krais i fosim yu long tokaut olsem, “Jisas Krais Em i BIKPELA.” Bihain bai yu lukim olgeta pawa na strong bilong Em na bai yu tokaut olsem, “Yes, i tru, Jisas Krais Em i het na bos bilong olgeta samting.” Tasol, long dispela taim em i tuleit long yu long tanim bel.
Harim narapela tok i stap long Aposel 17:30-31……
30 Pastaim God i larim ol manmeri i no gat save na i stap nating. Tasol nau, Em i tok strong long olgeta man long olgeta hap bilong dispela graun olsem, ‘Yupela i mas tanim bel.’ 31 Long wanem, Em i bin makim wanpela de we Em bai kotim olgeta manmeri. Em bai mekim olsem long stretpela pasin bilong Em. Na Em i makim wanpela man na Em bai i stap jas bilong dispela kot. Na taim God i kirapim dispela man long matmat Em i soim olgeta manmeri dispela i tru tumas.
Jisas Krais Em i jas bilong olgeta manmeri i no laik tanim bel nau na i stap aninit long Jisas nau. Jisas Em i helpim bilong olgeta manmeri i tanim bel na i bilipim na trastim wok bilong Em nau, na Em i jas bilong olgeta manmeri i no laik tanim bel na i stap aninit long Jisas nau.
Jisas Krais Em i het na bos bilong olgeta samting – i no gat wei bilong yu abrusim dispela samting. Jisas Krais Em i het na bos. Na i gat taim we olgeta manmeri long olgeta hap bai brukim skru long Jisas. Sampela bai amamas long brukim skru long Em na sampela God bai fosim ol long brukim skru. Tasol olgeta bai brukim skru long Jisas bikos Jisas Em i het na bos bilong olgeta samting.
Em olsem na:
- Em i no gutpela long yu givim baksait long Jisas Krais.
Mobeta nau yu brukim skru long Jisas Krais. Mobeta nau yu tingim na yu tanim bel na yu bilipim na trastim na i stap aninit tru long Jisas na bihainim Em. Mobeta nau yu brukim skru long Jisas bikos long bihain, sapos nau yu no mekim olsem, God bai fosim yu long brukim skru long Jisas Krais – tasol long dispela taim em i tuleit long yu tanim bel. Jas bilong yu bai salim yu i go long hel na yu no inap stopim Em long salim yu i go long hel. Na long hel bai yu tokaut olgeta taim, “Jisas Krais Em i BIKPELA.” Long hel bai yu safa i go i go bikos yu no laik tanim bel na bilipim na trastim feitful wok bilong Jisas na i stap aninit long Jisas Krais long dispela laip bilong yu nau.
Olsem na, mi tok pinis, mobeta nau yu tingim na yu tanim bel trutru na yu bilipim na trastim feitful wok bilong Jisas Krais na yu stap aninit long Em na bihainim Em.
2. Jisas Krais Em i het na bos bilong sios nau na long bihain tu.
Orait, yumi tok pinis olsem, Jisas Krais Em i het na bos bilong olgeta samting – olgeta samting long heven na long dispela graun na long daunbilo tu. Na em i dispela hetman God i mekim het bilong sios.
Lukim na ritim sapta 1 lain 22.
Yu save, em i no wanpela man nating Em i het bilong sios. Nogat tru. Em i dispela BIKMAN we olgeta manmeri bai brukim skru long Em na tokaut, “Jisas Krais Em i BIKPELA,” em i dispela BIKMAN Em i het na bos bilong sios.
Na yu save long sios. Sios em i no misin. Nogat tru. Sios em i ol manmeri God i bin makim long bipo na pasim long Krais, na Krais i dai bilong mekim ol i stap klin na stret long ai bilong God. Sios em i ol dispela manmeri God Em i adoptim na putim ol i stap insait long femili bilong Em. Sios em i ol manmeri Holi Spirit i opim ai na ia na bel bilong ol na ol i tanim bel na bilipim na trastim Jisas Krais na ol i stap aninit tru long Em na bihainim Em. Sios em i nupela komyuniti na femili bilong God.
Na yupela i stap sios tru – yupela i bin tanim bel na i bilipim na trastim feitful wok bilong Jisas na i bihainim Em. Orait yupela mas save olsem, wanpela bikman stret Em i het na bos bilong yumi – Em i Jisas Krais tasol.
Yumi tok pinis olsem, Jisas i gat pawa na strong – lukim na ritim sapta 1 lain 19-20. Em i gat pawa na strong, na Em i save yusim dispela pawa na strong bilong helpim sios – bilong helpim ol manmeri bilong nupela komyuniti bilong Em. Olsem na, Em i no jas bilong yumi i bilip. Nogat. Em i sevya bilong yumi – Em i Man bilong sevim yumi (sevya/saviour).
Dispela strongpela strongpela het na bos bilong dispela wol Em i het na bos bilong sios. Yumi i stap insait long sios trutru, yumi amamas long brukim skru long Jisas bikos yumi klia pinis olsem, Jisas Krais Em i BIKPELA na Em i het na bos bilong yumi.
God i mekim Jisas Krais het na bos bilong sios.
Olsem na, dispela i minim olsem:
- Sios i mas harim na bihainim tok bilong Jisas tasol.
Yu tingim. Planti manmeri long ples i save mekim tok olsem, “Sios i mas helpim ol manmeri, na sios i mas kamapim ol sevis long komyuniti, na sios i mas mekim wok taim wanpela man i dai, na sios i mas wokim ol wanwik bung, na sios i mas wok long stopim ol lain i laik pait, na sios i mas mekim olsem olsem olsem……”
Ating ol i pilim olsem ol yet i het na bos bilong sios. Ol i no tingting long i stap aninit long Jisas Krais na harim na bihainim tok bilong Em. Nogat. Ol yet i gat tingting na ol i laik sios i mas bihainim tingting bilong ol tasol.
Ol sampela lain i tok strong long mipela olsem, “Yupela mas prea pastaim na autim tok bilong God. Sapos yupela no mekim olsem, ating yupela no trupela lotu.” Na long wanem as ol i mekim tok olsem? Jisas i mekim dispela toktok long yumi, a? Nogat. Ol yet i kamapim dispela kain toktok na ol i laik fosim ol manmeri long bihainim tingting bilong ol tasol.
Yu lukim ol sampela lain nabaut i save kolim ol yet “sios”. Skelim ol lida bilong ol. Jisas Krais i bin tok klia long husat i ken i kamap lida bilong trupela sios bilong Em – long 1 Timoti sapta 3 Pol i putim dispela toktok long ples klia na olgeta manmeri i ken i save. Tasol, yu lukim. Ol planti lotu lain i no rispektim dispela toktok. Ol i no bihainim dispela. Nogat. Ol i save makim ol man long laik bilong ol yet.
Harim. Ol misin ol i no ken i stiaim pasin bilong sios. Nogat. Yumi no ken i lukim ol sampela misin na bihainim pasin bilong ol. Nogat tru. Yumi mas bihainim Krais tasol. Wanem tok Krais i mekim long sios, orait sios i mas harim na bihainim.
Jisas Krais Em i het bilong yumi na Jisas Krais tasol mas stiaim pasin bilong sios bilong yumi. Wanem samting i pas long tok bilong Jisas Krais, bai yumi mekim. Na wanem pasin i no pas long tok bilong Jisas Krais, yumi no inap mekim. Jisas Krais Em i bos bilong sios na bai yumi bihainim Em tasol, maski toktok bilong ol manmeri. Ol i laik krosim yumi o daunim yumi, em i orait. Tasol yumi bihainim wei bilong hetman bilong yumi, Jisas Krais, olgeta taim.
- Yumi i sios bilong Jisas yumi ken i save olsem trupela sios bilong Jisas bai stap tasol.
Yumi bin tok pinis olsem, em i no man nating Em i het na bos bilong sios. Nogat tru. Em i dispela bikpela hetman i save stap het na bos bilong olgeta samting Em i het na bos bilong sios. Na yu tingim. Dispela strongpela hetman i save yusim olgeta pawa na strong bilong Em bilong helpim sios.
Harim. Yumi no gat nem na ol sampela lotu i laik tok bilas long yumi. Tasol, het bilong yumi Em i wanpela bikpela man stret – Em i helpim bilong yumi, na Em i jas bilong ol manmeri i giaman long bihainim Em. Yumi no ken i pret o sem long bilas toktok bilong ol sampela manmeri. Nogat. Sios bilong Jisas bai i stap bikos het bilong sios Em i het bilong olgeta samting. Tok bilas bilong ol sampela manmeri i no inap stopim trupela sios. Nogat tru. Trupela sios tasol bai i stap na bihain ol manmeri bai lukim na save.
3. Jisas Krais Em i as bilong laip bilong sios.
Lukim na ritim sapta 1 lain 23.
Yumi no westim taim, taim yumi stap aninit long Jisas Krais. Long wanem? Jisas Krais Em i as na minim bilong laip bilong sios na Em i as na minim bilong olgeta samting nau yumi stap long Em. God i bin kamapim olgeta samting, bai Krais i stap het bilong olgeta samting. Jisas Krais Em i as na minim bilong laip. I no gat narapela samting.
Olsem na:
- Yumi mas lusim tingting long wei bilong dispela graun na putim tingting bilong yumi i go long as bilong laip.
God i bin wokim yu, bai yu i stap aninit long Jisas Krais na bihainim Em. I no gat narapela samting i bikpela samting na yu ken i bisi long mekim na bihainim. Nogat. Jisas Krais Em i as na minim bilong laip na Em i as na minim bilong laip bilong sios. Sios i stap tasol bilong Jisas Krais. Olsem na, yumi mas lusim tingting long wei bilong ol manmeri bilong dispela graun na yumi mas putim tingting bilong yumi i go long wei bilong Krais tasol.
Wei bilong Jisas Krais i mas pulimapim tingting bilong yumi. Maski wei bilong taun na maski wei bilong ples na maski wei bilong waitman. Jisas Krais tasol Em i as bilong sios na as bilong olgeta samting. Olsem na, yumi mas tingim dispela na larim dispela i stiaim wokabaut bilong yumi. I no gat narapela samting i winim Jisas Krais. Olsem na, mobeta nau yumi tingting na nau yumi bihainim Em tru.
“Yu mas lavim Bikpela, God bilong yu. Yu mas lavim Em long bel bilong yu olgeta, na long laip bilong yu olgeta, na long tingting bilong yu olgeta, na long strong bilong yu olgeta.” (Yu ken lukim Mak 12:28-31. )
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn